b'\n_START_ARTICLE_\nIvan Sari\xc4\x87\n_START_PARAGRAPH_\nIvan Sari\xc4\x87 (Subotica, 27. lipnja 1876. \xe2\x80\x93 Subotica, 23. kolovoza 1966.) je zrakoplovac, \xc5\xa1porta\xc5\xa1, automobilist, biciklist, motociklist. Posebice je poznat po svojoj pionirskoj ulozi u zrakoplovstvu._NEWLINE_Proslavio se po tome \xc5\xa1to je 16. listopada 1910. godine napravio prelet monoplanom nad suboti\xc4\x8dkim konjskim trkali\xc5\xa1tem u duljini od tri kilometra. Te\xc5\xbeinu svemu daje \xc5\xa1to je Sari\xc4\x87 sam napravio svoj monoplan._NEWLINE_Rodio se u Subotici, u onda\xc5\xa1njoj ju\xc5\xbenoj Ugarskoj, u Austro-Ugarskoj, danas u autonomnoj pokrajini Vojvodini u Srbiji._NEWLINE_Dok je dovr\xc5\xa1avao \xc5\xa1kolovanje na Trgova\xc4\x8dkoj akademiji u rodnom gradu, dao se i u \xc5\xa1portske aktivnosti. Postao je atlet, hrva\xc4\x8d i jedan od utemeljitelja mjesnog nogometnog kluba._NEWLINE_Po\xc4\x8deo sa biciklizmom 1891., i uskoro je postao jednim od najboljih biciklista u Ugarskoj, zauzev\xc5\xa1i drugo mjesto 1896. na me\xc4\x91unarodnoj utrci u Pe\xc4\x8duhu. Kasnije je napredovao i postao je prvakom Ugarske na 10-kilometarskoj stazi 1897., ponoviv\xc5\xa1i to opet idu\xc4\x87e godine. 1899. je pobijedio na 25-kilometarskoj stazi u trci odr\xc5\xbeanoj u Be\xc4\x8du i 100-kilometarskoj stazi na trci u Budimpe\xc5\xa1ti. 1910. je postao prvakom Srbije na stazama od jednog i 25 km._NEWLINE_Prigodom posjete Parizu 1909., sreo je neke of francuskih leta\xc4\x8dkih pionira, me\xc4\x91u njima i Louisa Bl\xc3\xa9riota. Nakon \xc5\xa1to je vidio prve zrakoplove, odmah se odu\xc5\xa1evio leta\xc4\x8dkom idejom. Po povratku u Suboticu, odmah je po\xc4\x8deo graditi vlastitu letjelicu, za \xc4\x8diju je izgradnju koristio samo priru\xc4\x8dne materijale: drvo, lan, kota\xc4\x8de od motorkota\xc4\x8da, \xc4\x8dak i klavirske \xc5\xbeice. _NEWLINE_Ugradiv\xc5\xa1i Delphosov motor od 24 KS, rane 1910., "Sari\xc4\x87 1" je bio dovr\xc5\xa1en. Nakon \xc5\xa1to je ljeti radio pokuse i vje\xc5\xbebao sa svojim strojem, 16. listopada 1910. je, pred 7 tisu\xc4\x87a sugra\xc4\x91ana uspje\xc5\xa1no poletio. _NEWLINE_1911. je napravio model "Sari\xc4\x87 2", pobolj\xc5\xa1anu ina\xc4\x8dicu sa ja\xc4\x8dim motorom, od 50 KS, vlastite konstrukcije. _NEWLINE_Njegove daljnje radove na letenju je omeo prvi svjetski rat. Ipak, to ga nije omelo u pokusima na tlu, koje je nastavio. Ovaj put je radio sa letjelicom, koja bi mogla poletjeti okomito, ne\xc5\xa1to poput ranog helikoptera sa motorom oblika dvostruke zvijezde; na pokusima ovaj letjelica je dala dobre rezultate. Do kraja \xc5\xbeivota je radio na svojim izumima, kao i na promicanju \xc5\xa1porta. _NEWLINE_Umro je u rodnoj Subotici._NEWLINE_Klub zrakoplovaca u Subotici nosi ime ovog pionira, kao i \xc5\xa1portska zra\xc4\x8dna luka u obli\xc5\xbenjem selu Bikovu._NEWLINE_Replika njegovog zrakoplova Sari\xc4\x87 1 se nalazi u Muzeju zrakoplovstva u Beogradu._NEWLINE_Ro\xc4\x91ak je odborniku Nadzornog odbora HNV Srbije,  novinaru "Hrvatske rije\xc4\x8di" i hrvatskom knji\xc5\xbeevniku, Zvonku Sari\xc4\x87u.'